**Dvorac Wartburg**.

Moritz von Schwind, *Boj dvorskih pjesnika (Sängerkrieg)*, freska u Wartburgu iz 1854. god.
Soba Martina Luthera u dvorcu.
**Wartburg** je dvorac u Njemačkoj pokrajini Tirinškoj (Njemačka), iznad grada Eisenacha na 441 metra nadmorske visine. God. 1999. UNESCO je upisao dvorac Wartburg na popis mjesta svjetske baštine u Europi kao "izvanredan spomenik feudalizma u središnjoj Europi, velikog kulturnog i općeg značaja".

50°57′58″N 10°18′23″E﻿ / ﻿50.9662°N 10.3065°E﻿ / 50.9662; 10.3065

Povijest
--------

Dvorac je osnovao 1067. god. *landgraf* (grof) Schauenburga, Ludwig der Springer. legenda kaže da je grof vidjevši brdo (*Berg*) na kojemu će izgraditi utvrdu (*Burg*) zapjevao "*Warte, Berg -- du sollst mir eine Burg werden!*" ("Sačekaj, brdo -- postat ćeš dvorac za mene!").

Wartburg je ostao sjedištem tirinških landgrofova sve do 1440. god. a kulturni uzlet je doživio 1207. god. kao mjesto održavanja *Sängerkriega*, poetskog natjecanja u kojemu su sudjelovali slavni dvorski pjesnici (*Minnesänger*) kao što su: Walther von der Vogelweide, Wolfram von Eschenbach, Albrecht von Halberstadt (poznat kao jezični prevoditelj Ovidijevih djela), te brojnih drugih. Ovo poetsko natjecanje je kasnije opjevao Richard Wagner u svojoj operi Tannhäuser.

Kad je imala samo četiri godine, Sveta Elizabeta Ugarska je došla u dvorac Wartburg kako bi bila odgojena za ženu Ludovika IV. Tu je živjela od 1211. do 1228. god. gdje je proslavljena njena darežljivost siromašnima. Samo tri godine nakon što se preselila u Marburg, po smrti svoga muža, Elizabeta je umrla u 24. godini i ubrzo je kanonizirana kao katolička svetica.

Dvorac je poznat i po boravku Martina Luthera od svibnja 1521. do ožujka 1522. god. Nakon što ga je papa Lav X. ekskomunikacirao i protjerao (*Reichsacht*), njegov simpatizer, saski izborni knez Fridrik Mudri mu je pružio tajno utočište u dvorcu Wartburg. U Wartburgu Luther počinje prevoditi Novi zavjet s originalnog grčkog na njemački jezik, što je bio njegov doprinos stvaranju jedinstvenog njemačkog književnog jezika. U to doba Lutherov radikalizam počinje iščezavati te se sve više zalaže za miran razvitak i nenasilna sredstva, a reformacija proglašava kneževu feudalnu vlast službenim osloncem.

Dana 18. kolovoza 1817. god. oko 450 studenata, pripadnika novoosnovanog njemačkog bratstva (*fraternities*) Burschenschaft, se skupilo ispod dvorca kako bi proslavili pobjedu nad Napoleonom dvije godine prije, osudili konzervatizam i pozvali na ujedinjenje Njemačke. Ovaj događaj, kao i slična okupljanja revolucionarne 1848. god. se smatraju pretečom njemačkog ujedinjenja.

Odlike
------

Dvorac je kroz povijest bio više puta nadograđivan i stare zgrade su zamijenjene novijima, ili su značajno bile izmijenjene. Vlada Istočne Njemačke je od 1952. do 1966. god. obnovila dvorac i vratila mu izgled iz 16. stoljeća, uključujući Lutherovu sobu. Romanička palača (tzv. *Palas* ili *Landgrafenhaus*) je najstariji, ali i najupečatljiviji dio dvorca. Sastoji se od kapele, dvorane dvorskih pjesnika (*Sängersaal*) i dvorane za bankete (*Festsaal*), u kojima se nalaze zidne freske slikara von Schwinda koje prikazuju nazjecanje pjesnika (u *Sängersaal*) i trijumfa kršćanstva (u *Festsaalu*).

U dvorac se ulazi samo preko visećeg mosta, a Kraljevska kuća iz 15. stoljeća ima fasadu od drvenih okvira. Južni toranj (1318.) je služio kao tamnica, a središnji toranj (1859.) je služio kao utvrda, a izgrađen je preko srednjovjekovnog tornja od kojega je sačuvan četiri metra visok križ na vrhu.

U Upraviteljskoj loži (*Vogtei*) se nalazi soba Martina Luthera, a u oružarnici (*Rüstkammer*) se nalazi prekrasna kolekcija od 800 komada oružja i oklopa. Kolekcija je nekad uključivala oklope od Henrika II. Fridrika III. pape Julija II. i Bernharda od Weimara, no Sovjetska vojska ih je otuđila 1946. god. i do danas su pronađeni i vraćeni samo neki dijelovi.

Izvori
------

1. ↑   UNESCOva opisna stranica dvorca Wartburg.
2. ↑  Zabilježio Hilmar Schwartz u djelu *Die Ludowinger. Aufstieg und Fall des ersten thüringischen Landgrafengeschlechts* ( Wartburg-Stiftung: Eisenach) 1993. god. Arhivirano 2007-03-17 na Wayback Machine-u premda navodi kako nema pisanih spomenika koji bi potrvdili ovu legendu.
3. ↑  „Sängerkrieg". Arhivirano iz originala na datum 2016-01-09. Pristupljeno 2011-06-17.
4. ↑  „Wartburški boj". Arhivirano iz originala na datum 2007-06-11. Pristupljeno 2011-06-17.
5. ↑  Wartburg-Krieg
6. ↑  „Sv. Elizabeta u Wartburgu.". Arhivirano iz originala na datum 2007-12-29. Pristupljeno 2011-06-17.

Vanjske veze
------------

***Dvorac Wartburg*** na Wikimedijinoj ostavi

* Službena stranica Wartburga

| * p
* r
* u
Svjetska baština u Njemačkoj |
| --- |
|  | 
Aachenska katedrala • Dvorci Augustusburg i Falkenlust u Brühlu • Bamberg • Bauhaus i Škola umjetničkih zanata u Weimaru • Spomenici u Berlinu (Muzejski otok, Dvorci i parkovi u Berlinu i Stambena naselja berlinske moderne) • Bremenska gradska vijećnica i Bremenski Roland • Dessau-Wörlitzersko vrtno carstvo • ~~Kultivirana pokrajina drezdenskog dijela doline Elbe~~ 1) • Tvornica Fagus u Alfeldu • Fürst-Pückler park u Bad Muskau 2)• Katedrala u Hildesheimu i Crkva sv. Mihovila u Hildesheimu • Kölnska katedrala • Limes Germanicus (Gornjogermanska i raetinska granica Rimskog Carstva) 3)• Opatija Lorsch • Hanzeatski grad Lübeck  s gradskim vratima Holstentor • Markgrofovska opera u Bayreuthu • Mjesta Martina Luthera u Eislebenu i Wittenbergu • Opatija Maulbronn • Drevni kop Messel • Dvorci i vrtovi Potsdama i Berlina (Dvorac Sanssouci, Babelsberg, Cecilienhof) • Prahistorijska naselja sojenica oko Alpa4) •  Zavjetna crkva, dvorac i stari dio grada Quedlinburga • Gornja dolina srednje Rajne između Koblenza i Bingena  • Rudnik Rammelsberg i stari dio grada Goslara • Stari dio grada Regensburga • Samostanski otok Reichenau • Historijske gradske jezgre Stralsunda i Wismara • Karpatske i njemačke prašume bukve 5) • Katedrala u Speyeru • Spomenici u Trieru (Porta Nigra, Amfiteatar u Trieru, Kaiserthermen, Konstantinova bazilika u Trieru, Barbarine terme, Rimski most u Trieru, Igelski stup, Trierska katedrala i Gospina crkva u Trieru) •  Željezara u Völklingenu • Waddensko more 6) • Dvorac Wartburg • Klasicistički Weimar • Hodočasnička crkva u Wiesu • Park Wilhelmshöhe • Würzburška rezidencija s vrtom i rezidencijalnim trgom • Stari rudnici Industrijski kompleks Zollverein u Essenu
 | Njemačka zastava |
| 
1) Izbrisano s popisa 2009.  
2) Zajednička svjetska baština Poljske i Njemačke  
3) Zajednička svjetska baština Ujedinjenog Kraljevstva i Njemačke  
4) Zajedno s pet ostalih alpskih zemalja  
5) Zajednička svjetska baština Ukrajine, Slovačke i Njemačke  
6) Zajednička svjetska baština Holandije i Njemačke
 |